b'\n_START_ARTICLE_\nWagah\n_START_PARAGRAPH_\nWagah (punjabi: \xe0\xa8\xb5\xe0\xa8\xbe\xe0\xa8\x98\xe0\xa8\xbe, hindi: \xe0\xa4\xb5\xe0\xa4\xbe\xe0\xa4\x98\xe0\xa4\xbe, urdu: \xd9\x88\xd8\xa7\xdb\x81\xda\xaf\xdb\x81) er en by, der er hjemsted for den eneste gr\xc3\xa6nseovergang mellem Indien og Pakistan. Byen ligger p\xc3\xa5 Grand Trunk Road mellem byene Amritsar i indisk Punjab og Lahore i pakistansk Punjab. N\xc3\xa6rmeste jernbanestation er Attari, som ligger 3 km fra Wagah._NEWLINE_Ved Indiens deling i 1947 blev gr\xc3\xa6nsen mellem de to nye nationer Pakistan og Indien trukket langs den s\xc3\xa5kaldte Radcliffe-linje, der for Wagahs vedkommende blev trukket gennem landsbyen. Den \xc3\xb8stlige del af landsbyen ligger i dag i Indien, mens den vestlige del ligger i Pakistan. Indien og Pakistan har siden Indiens deling haft et anstrengt forhold, og har siden delingen v\xc3\xa6ret i flere milit\xc3\xa6re konflikter, hvilket er en af \xc3\xa5rsagerne til, at der alene er \xc3\xa9n gr\xc3\xa6nseovergang via vej mellem de to lande._NEWLINE_Udover at v\xc3\xa6re den eneste officielle gr\xc3\xa6nseovergang langs den lange gr\xc3\xa6nse mellem Indien og Pakistan er Wagah er s\xc3\xa6rlig kendt for den gr\xc3\xa6nseceremoni, der dagligt udspiller sig i byen. Hver dag lige f\xc3\xb8r solnedgang kommer tusindvis af indbyggere og turister fra begge sider af gr\xc3\xa6nsen til Wagah for at overv\xc3\xa6re ceremonien, hvor de to nationers flag stryges og gr\xc3\xa6nseportene lukkes og l\xc3\xa5ses. Selve ceremonien er underholdende og handler om, at alt skal ske synkront p\xc3\xa5 pakistansk og indisk side, samtidig med, at gr\xc3\xa6nsevagterne i den n\xc3\xb8je koreograferede ceremoni med deres kropssprog udviser den h\xc3\xb8jeste grad af foragt for hinanden. Der kommanderes og marcheres med spektakul\xc3\xa6re skridt under opvisningen, der afsluttes med at gr\xc3\xa6nseportene mellem de to lande demonstrativt sm\xc3\xa6kkes i.'